《春归》
宋代·林昉

南北春归有许忙，一晴轻策度林塘。
柳摇别岸东风瘦，花落断桥流水香。
老去客游空剑气，日来心事只诗囊。
幽情一点云天远，独鸟无声飞夕阳。

作者简介：林昉，字景初，号石田，粤（今广东）人。曾为释英《句云集》作序。宋亡不仕。与汪元量有交（《湖山类稿》卷一《客感和林石田》、卷四《答林石田见访有诗相劳》）。有《石田别稿》，已佚。今录诗十六首。